ธปท.แจงดูแลเงินบาท
ถือเป็นครั้งแรกในรอบ 70 ปี ธนาคารแห่งประเทศไทย (ธปท.) ออกหนังสือชี้แจงการทำงานและหน้าที่ของ ธปท. ยาว 9 หน้ากับสาระสำคัญ 4 ข้อ
12 พ.ค. 2556

ถือเป็นครั้งแรกในรอบ 70 ปี ธนาคารแห่งประเทศไทย (ธปท.) ออกหนังสือชี้แจงการทำงานและหน้าที่ของ ธปท. ยาว 9 หน้ากับสาระสำคัญ 4 ข้อ คือ 1.บทบาทหน้าที่และความเป็นอิสระของ ธปท. 2.การดูแลความผันผวนของอัตราแลกเปลี่ยน 3.การดำเนินนโยบายอัตราดอกเบี้ย และ 4.การขาดทุนจากการดำเนินงานของ ธปท.
ทั้งหมดถือเป็นการแจงประเด็นร้อนค่าเงินบาท หลัง ธปท.ถูกฟากการเมืองรุมสกรัมอย่างหนัก
ประเด็นสำคัญ บทบาทหน้าที่และความเป็นอิสระ ธปท.ระบุว่า ธปท.มีหน้าที่ทำตามพระราชบัญญัติธนาคารแห่งประเทศไทย มาตรา 60 และ 61 ในการจัดทำรายงานภาวะเศรษฐกิจการเงินเสนอต่อรัฐมนตรีเป็นประจำทุกเดือน และรายงานผลการดำเนินนโยบายของ ธปท. ต่อคณะรัฐมนตรีทุก 6 เดือน ในทางปฏิบัติกระทรวงการคลังและ ธปท.ได้มีการประชุมหารือและประสานงานกันอย่างสม่ำเสมอ โดยมีผู้ว่าการ ธปท. หรือผู้แทนร่วมอยู่ในคณะกรรมการหรือคณะทำงานต่างๆ ร่วมกับกระทรวงการคลังและหน่วยงานด้านนโยบายเศรษฐกิจอื่นๆ ตลอดจนเข้าชี้แจงต่อที่ประชุมคณะทำงานกำกับการบริหารนโยบายเศรษฐกิจ ซึ่งมีนายกรัฐมนตรีเป็นประธาน และประชุมเป็นรายสัปดาห์
ส่วนความผันผวนอัตราแลกเปลี่ยนว่า เงินบาทที่แข็งค่าขึ้นมา 4% เป็นผลจากประเทศหลักของโลกดำเนินนโยบายอัดฉีดสภาพคล่องเข้าสู่ระบบ เช่น สหรัฐ ยุโรป และญี่ปุ่น ทำให้ผลตอบแทนประเทศเหล่านี้ต่ำมาก นักลงทุนจึงจำเป็นต้องนำเงินเข้ามาเพื่อหาผลตอบแทนสูง แต่ก็เริ่มผ่อนคลายลง เพราะกลัวจะมีมาตรการควบคุมเงินทุนไหลเข้า ส่วนช่วงที่เหลือของปีสมมติให้เงินบาทแข็งค่าเร็วมากต่อเนื่อง แม้จะทำให้เศรษฐกิจไทยในปีนี้โตลดลงบ้าง แต่ก็ยังอยู่ในระดับใกล้เคียงกับระดับศักยภาพ ซึ่งไม่มีสัญญาณบ่งชี้ว่าการแข็งค่าของค่าเงินจะทำให้เศรษฐกิจหดตัวลงมากถึงขั้นวิกฤต
แบงก์หยุดดอกเบี้ยบ้าน 0%
อีกฟากหนึ่งแม้ ธปท.จะห่วงการใช้นโยบายดอกเบี้ยต่ำ จะส่งผลต่อการเก็งกำไรในตลาดอสังหาริมทรัพย์ และการกู้หนี้ของลูกค้ารายย่อย กระทั่งมีการปรามเรื่องสินเชื่อบ้านดอกเบี้ย 0% แต่ในงานมหกรรมบ้านและคอนโด และงานมันนี่เอ็กซ์โป 2013 กลับพบว่า ธนาคารของรัฐ ได้แก่ ธนาคารอาคารสงเคราะห์ (ธอส.) ธนาคารกรุงไทย และธนาคารออมสิน กลับใช้แคมเปญดอกเบี้ยบ้าน 0% นาน 68 เดือน สวนทางกับความห่วงใยของ ธปท. ขณะที่ธนาคารพาณิชย์ได้ยกเลิกแคมเปญดอกเบี้ยบ้าน 0% ขานรับ ธปท.ไปแล้ว
แข่งดอกเบี้ยเงินฝาก
เช่นเดียวกับฝั่งเงินฝาก ธนาคารของรัฐก็ออกมาสู้ดอกเบี้ยสูงกว่าธนาคารพาณิชย์ ทำให้ลูกค้าแห่ฝากเงิน ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ออกเงินฝาก 5 เดือน ดอกเบี้ย 5% ไม่หักภาษีดอกเบี้ยเงินฝาก 
ด้านชุมนุมสหกรณ์ออมทรัพย์แห่งประเทศไทย (ชสอ.) ได้ออกแคมเปญระดมเงินฝาก “ออมทรัพย์รับ SUMMER” ระยะเวลาฝาก 5 เดือน และ 13 เดือน โดยให้ดอกเบี้ย 3.404% ซึ่งสูงกว่าธนาคารพาณิชย์ เปิดรับฝากถึงวันที่ 31 พ.ค.นี้ 
เอชเอสบีซีคาด กนง.คงดอก
การประชุมคณะกรรมการนโยบายการเงิน (กนง.) ที่จะถึงในวันที่ 29 พ.ค. ธนาคารเอชเอสบีซี ประเทศไทย เชื่อว่า กนง.จะมีมติคงดอกเบี้ยไว้ที่ 2.75% เนื่องจากเศรษฐกิจไทยในปีนี้ยังมีแนวโน้มขยายตัวได้ดีถึง 6.8% จากปัจจัยด้านการลงทุนและการบริโภคภายในประเทศ รวมทั้งการใช้จ่ายจากรัฐบาลเข้ามาช่วยในครึ่งปีหลัง
เพิ่มทุน ‘ไอแบงก์’
ด้านปัญหาของธนาคารอิสลาม (ไอแบงก์) ในที่สุดกระทรวงการคลังก็อนุมัติแผนเพิ่มทุนให้กับธนาคาร 6,000 ล้านบาท และเตรียมนำแผนธุรกิจปี 2556 และแผนวิสาหกิจ 5 ปี (25562560) เสนอให้คณะกรรมการธนาคารพิจารณาก่อนเสนอให้ รมว.คลัง อนุมัติ สำหรับเงินเพิ่มทุนจะมาจากกระทรวงการคลัง 3,000 ล้านบาท ธนาคารกรุงไทยและธนาคารออมสินอีก 3,000 ล้านบาท เงินเพิ่มทุนครั้งนี้จะมาจากเงินงบประมาณปี 2557 คาดว่าจะสามารถเบิกได้ในช่วงไตรมาสแรกปี 2557 หรือในช่วงเดือน ต.ค. 2556
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานสถิติการจ่ายค่าสินไหมรถยนต์ภาคสมัครใจ ในเดือน ม.ค. มีมูลค่าสูงกว่า 4,260 ล้านบาท เพิ่มขึ้นจากช่วงเดียวกันของปีก่อนถึง 45.84% เทียบกับสถิติมูลค่าสินไหมรถยนต์จะขยายตัวเฉลี่ยปีละ 5-15% เท่านั้น